
РЕГИОНАЛЕН МЕСЕЧНИК
ЗА ЖИВОТА И ПРОБЛЕМИТЕ НА ХОРАТА С УВРЕЖДАНИЯ И ПЕНСИОНЕРИТЕ  година XIX ПЛЕВЕН     май   2024

ВЯРА                                                                                                                               май    2024

Сдружение „Диабет“ – Плевен

Плевен 5800 бул. „Русе“ №1, ет. 4,
тел. 0878 839550

Сдружение „Диабет“ – Плевен е вписано в Регистъра за юридически лица с нестопанска цел на основание на ЗЮЛНЦ. Според устройствената му структура към него са включени и клонове от следните населени места: Гулянци, Левски, Искър, Долни Дъбник, Кнежа, Малчика, Градище, Дебово, Горна Митрополия.

Сдружение „Диабет“ – Плевен е член на Българска Асоциация „Диабет“  София. 

Болестта захарен диабет е една от най–сериозните болести на нашия век. Заболяването води до необратими усложнения и сериозни тежки здравословни състояния. 

Нашите приоритети са:

· Застъпничество за хората с диабет;

· Осигуряване на съвременни и достъпни форми на обучение за повишаване информираността и възможностите за самоконтрол и поддържане на устойчиво компенсиран диабет;

· Привличане на млади хора с диабет и подпомагане за активен начин на живот и устойчиво развитие;

· Повишаване на информираността на обществото за заболяването диабет и привличане на вниманието на институциите за подкрепа и сътрудничество за каузата за превенция на заболяването.
Основните направления в работа на Сдружението са насочени към регистриране, обобщаване проблемите и съдействие за решаването им. 

Дейностите ни през 2024г. ще преминат под егидата на отбелязване на 30 години от създаване на сдружението. Юбилей! 

Сърдечно благодарим на всички институции и фирми, които ни подпомагат и подкрепят в нашата дейност!

Тотка Конова, Председател 
Сдружение "Диабет " Плевен

Започна отчетната кампания в поделенията на Съюза на глухите в България за 2024 година В месеците, в които ще протича кампанията, животът в СГБ няма да е нито спокоен, нито безинтересен. Напротив, подготовката вече набира енергия и сила за нови промени в работата, които трябва да носят нови радости и удовлетворение. Отчетите понякога носят настроение за празник, други пък са трудни. Но нали затова се правят – всеки да може да „свери часовника си, да види своето място и своите надежди във времето, в което живеем сега. Защото днес се създава и оформя животът ни за утрешния ден. Трябва да го направим по-добър.

Тази година събранията ще носят и духа на най- големия наш съюзен юбилей – 90 години от създаването на СГБ. Празникът ще ни носи гордост, но и много отговорност към нашите предшественици, които са ни дарили своята любов и своя устрем винаги да бъдем първи, когато става дума за нашето добро. Трябва да бъдем достойни да продължим тяхното дело. Първите събрания в териториалните ни организации вече се провеждат в тези дни. Вълненията са познати като чувства, но желанието за промяна в работата и търсенето на нови идеи и възможности, е ново и този път.

ТИШИНА, СГБ

Нашите клубове

Уважаеми читатели, от този, майски брой на в."ВЯРА" стартираме новата рубрика "Нашите клубове". В нея ще разказваме за отделни събития или за цялата дейност в Клубове на хората с увреждания и пенсионера(КХУП) Плевен. Искрено ще се радваме на Вашето активно участие в нея с материали, готови статии или нови идеи. Уверяваме читателите, че ще има равнопоставеност в публикуваните материали. Нека си пожелаем успех на новата рубрика.
Организаторката Маргарита Мегова разказа пред вестник "ВЯРА" за живота в клуба на ул. "Данаил Попов" №2

Глобализацията, информационният поток, динамиката на живота-всичко това довежда младите хора в един забързан ритъм, което понякога ги дистанцира от по-възрастното поколение. То започва в известен смисъл , да се чувства изолирано. Именно това се стреми да преодолее дейността на Клуб на хората с увреждания и пенсионера(КХУП) ул. "Данаил Попов"№2. Като се има впредвид работата в него, проведените мероприятия и срещи той наистина успява да сплоти възрастните хора, да се чувстват полезни и ангажирани.

В клуба на ул. "Данаил Попов" №2 Плевен, наред с ежедневните срещи и събирания на членовете работят активно и група за здравословна гимнастика, водена от Димитра Ласос, Специалист рехабилитатор, вокална група за народно пеене и танцова група. Всяка от тях по график, уточнен с председателката на клуба, ръководството, организаторката и помежду тях, се събира и провежда своите занимания. Това още повече сплотява възрастните хора. Тука е мястото да кажем, че за тази успешна работа и активност допринася ръководството на клуба с неговия Председател г-жа Елена Каменова, организаторката в клуба Маргарита Мегова и цялото ръководство. Те са инициаторите на повече от мероприятията и ежедневни дейности.

Вокална група "Пендара" при КХУП ул. "Данаил Попов“ №2 с ръководител и корепетитор Магдалена Георгиева от НЧ "ЛИК" Плевен през изминалата 2023 година взе участие в много фолклорни фестивали, този на автентичния фолклор в с. Черни Вит Тетевен, "Фолклориада 2023" с. Коиловци Плевен, фестивал "Романтика" гр. Пордим, "Майски Кукутановец" гр. Кнежа, Международен фолклорен фестивал в гр. Бургас, фестивал на патриотичната песен "Отечество" Плевен и фестивал на народното пеене което се проведе в летен театър "Юрий Гагарин" Плевен организиран от "Пенсионер 2004" с Председател Пенка Иванова. На 18-те изпълнителки от групата предстоят през м. юни  участия в фестивала на патриотичната песен, този в с. Коиловци и в с. Бреница. За вестника Магдалена Георгиева сподели, че воденето на вокални групи и музиката, правят живота и пълноценен, помага да преодолее трудностите на ежедневието. Удовлетворение и носи, когато с работата си прави хората щастливи. Изключително скромен и всеотдаен човек, това е впечатлението, което излъчва Магдалена при срещата с нея. Един път седмично се събира и групата за народни танци, наброяваща 15 членове водена от Десислава Русева, танцьор, хореограф от Държавен ансамбъл за народни песни и танци "Иван Радоев" Плевен. Те взимат участие в различни събития за самодейни колективи, като скоро участваха в "Най-дългото хоро" организирано на пл. Възраждане Плевен.

Когато разказваме за клуба трябва да отбележим и това, че той има дългогодишна история, това са 57 години. През 2022  клубът отбеляза 55 годишен юбилей. С тържество, в препълнената зала на читалище „ЛИК“, присъстващите отбелязаха събитието. Елена Каменова, направи кратка ретроспекция на историята и дейността в десетилетията. Имаше и богата литературно-музикална програма.

През първото тримесечие на 2024 бяха проведени много тържества и събирания свързани с празници от националния, народния и православен календар. Те бяха организирани в клуба или в ресторанти по избор от членуващите в клуба. На 2 януари, първият работен ден от новата година хората се събраха отново в клуба за да си честитят новата година, да си пожелаят най-вече много здраве, преодоляване и оцеляване на кризата с неголемите си пенсии. Всеки разказа за това как е посрещнал празниците, какъв е бил късметът му от баницата и още различни неща. Членовете на клуба бяха донесли по нещичко от празничните си маси, за да се почерпят отново за успехи и здраве. На 21 януари, Бабин ден жените от клуба проиграха ритуала Бабуване, на 14 февруари по случай Трифон Зарезан имаше дегустация на вина собствено производство и оценка с награди, а на първа пролет желаещите се разходиха до парк "Гривица". Бяха празнувани и рождените дни, като през това тримесечие имаше четирима юбиляри, Стойка Василева на 90 г., а Стефка Георгиева, Иванка Въткова и Анка Русанова на 80 г. На 28 април, Цветница бе организирана екскурзия до гр. Ловеч, за "Люлякови празници", а на 1 май по покана на клуб "Дълголетие" Кнежа с Председател Росица Кънева посетиха традиционния "Майски Кукутановец".

В заключение трябва да отбележим, че хората от клуб ул. "Данаил Попов" №2, цялото му ръководство и организаторката работят наистина много сериозно за един пълноценен и осмислен живот,едни по-леки старини на възрастните хора.

Румен Петков, организатор

клуб ул. Гренадирска №30, Плевен

Те са едни от нас

Практически насоки за пълноценно общуване
с хора с увреждания.
Да видим човека, а не увреждането.

Настоящата информация има за цел да предостави някои практически и полезни насоки, които да помогнат за по-уверено и пълноценно общуване с хора с увреждания. 

Общи насоки за комуникация с хора с увреждания:
•Отпуснете се - хората с увреждания са просто хора.
•Основен елемент в общуването с и за хората с увреждания е подходът „първо човекът“. Така се акцентира върху човека, а не увреждането. Поставяйки човека на първо място, увреждането вече не е основна и определяща характеристика на отделната личност. 

•Не правете предположения за увреждането на човек - напр. не приемайте, че човек, използващ количка, е парализиран. 

•Не правете предположения за това, което човек с увреждане може или не може да направи. 

•Ако човек има едно увреждане, не предполагайте, че има друго - например не приемайте, че човек с говорни нарушения има интелектуални затруднения. 

•Ако предлагате помощ почакайте докато я приемат, а след това се поинтересувайте за инструкции. 

•Когато разговаряте с човек, изпитващ трудности при общуване, изслушвайте го внимателно. Бъдете търпеливи, докато човекът сам завърши фразата. Не го поправяйте и не довършвайте вместо него. Ако това е необходимо задавайте кратки въпроси, които изискват същите кратки отговори, кимване или жест. Никога не се преструвайте, че разбирате ако в действителност не е така. Повторете, какво сте разбрали – това ще помогне на човека да ви отговори, а на вас да го разберете. 

•Когато разговаряте с човек с увреждане обръщайте се непосредствено към него, а не към придружаващия или сурдопреводача, които присъстват на разговора. 

Насоки за общуване с хора с физически увреждания:
•Погледнете в очите и говорете директно с хората. 

•Където е възможно, седнете да говорите с човек, използващ количка, така че да сте на същото ниво на очите. 

•Помнете, че количката е неприкосновено пространство на човека в нея. Не се облягайте върху нея, не я бутайте, не поставяйте краката си върху нея. 

•Когато давате указания на хора с ограничения на мобилността, вземете предвид разстоянието, метеорологичните условия и физическите препятствия като стълби, бордюри и стръмни хълмове. 

Насоки за общуване с хора с интелектуални, когнитивни или увреждания в развитието:
•Настройте вашия метод на комуникация, ако е необходимо, в зависимост от отговорите на човека към вас. 

•Използвайте прости изречения или допълнителни визуални форми на комуникация, като жестове или графични изображения. 

•Избягвайте абстрактно говорене. 

•Бъдете готови да повтаряте една и съща информация повече от веднъж по различни начини. 

•Избягвайте да давате твърде много информация наведнъж, тъй като може да е объркващо. 

Насоки за общуване с хора с увреждане на зрението

•Представете се по име, дори ако вече познавате човека. 

•Използвайте естествения си глас - не викайте и не преувеличавайте. 

•Кажете на човека, когато излизате от стаята или приключвате разговора. 

•Бъдете конкретни с всички словесни указания или инструкции, напр. „Леко вдясно“. 

•Не приемайте, че човекът не може да види нищо - ако е подходящо, е добре да питате. 

•Не се притеснявайте, ако използвате фрази като "ще се видим по-късно" или „видяхте ли ...“. 

•Не отвличайте вниманието на куче водач, тъй като може да попречи на работата му. 

Насоки за комуникация с хора с увреден слух:
•Старайте се събеседникът ви да вижда добре вашето лице. 

•Съществуват много начини за общуване с хората, които не чуват добре. Ако не знаете, кой се предпочита – попитайте. 

•За да привлечете вниманието на човека, който не чува добре, повикайте го по име. Ако няма отговор може леко да го докоснете по ръката или рамото, или да помахате с ръка. 

•Говорете ясно и равномерно. Не е нужно излишно да подчертавате. 

•Ако ви молят да повторите нещо няколко пъти, опитайте се да перифразирате своето предложение. 

•Не се притеснявайте, ако използвате фрази от типа „чухте ли за…“. 

Насоки за общуване с хора с разстройства от аутистичния спектър:
•Избягвайте да използвате сарказъм или жаргон. 

•Използвайте прости и кратки изречения и затворени въпроси. 

•Имайте предвид, че езика на тялото може да не се разбира. 

Утвърдиха промени за ТЕЛК

Правителството в оставка гласува важни нормативни промени за освидетелстването в ТЕЛК. То ще се прави само по документи, освен ако състоянието на човек не изисква преглед в болница или в дома му, или ако медицинските му документи са унищожени или изгубени.

Великден, най-големия 
християнски празник

Великден, както всяка година, така и на 5 май 2024 година озарява дома на българското семейство. Въпреки че по време на Коледните празници честваме раждането на Христос, той доказва, че е Син Божи именно, след като възкръсва на третия ден.

Възкресение Христово отразява в най-пълен вид християнската догма, а именно – вярата във възкресението на праведниците в един по-хубав свят. На този празник християнската религия чества връщането на Исус Христос към живота на третия ден, след като е разпънат на кръста и погребан. Жените мироносици откриват празния гроб, а Христос се явява на Мария Магдалина и на апостолите. Принципът на определяне датата на Великден води началото си от Първия вселенски събор през 325 година и се приема, че се празнува от всички християни неделята след първото пълнолуние на пролетното равноденствие. Разминаването в датите, на които католици и православни честват празника пък идва от това, че първите следват Григорианския календар, а вторите – Юлианския. Яйцата, козунакът и агнето са три от основните елементи на великденската празнична трапеза. Всяка година традицията повелява яйцата да се боядисват на Велики четвъртък или Страстната събота.

Яйце освен под иконостаса се е слагало също така и в сандъка с моминския чеиз или се е заравяло в средата на нивата, за да пази от градушка. Яйцата се ядат до Спасовден, или цели 40 дни – ето защо при приготвяне на яйцата за „вапсване“ стопанката трябва да има това в предвид. Традицията на сладкия хляб се появява първо в градовете, измествайки традиционния (като колак, пармак, кравай), като той е продукт на външни влияния и градската култура. А защо агнешкото е също един от важните компоненти на празничните обичаи? Исус Христос е представян като Божи агнец и агнето се свързва с неговата смърт, защото е жертвано в деня на Възкресението, той е невинен и безгрешен и очиства греховете на света.

Модерните времена, в които днес живеем, са много различни, но все пак традиционните елементи от миналото са се запазили в голяма степен – яйцата да се боядисват в четвъртък или събота, на трапезата да има козунак и агнешко, да се ходи на църква, хората да се пременят в нови дрехи, да не се работи по Великденските празници.

24 май, Преклонение пред образованието,

науката и културата

В съвременната историография се смята, че за първи път в епохата на Възраждането на 11 май 1851 г. в епархийското училище „Св. св. Кирил и Методий“ в гр. Пловдив по инициатива на Найден Геров се организира празник на Кирил и Методий – създатели на глаголицата. Денят 11 май не е случайно избран от Найден Геров – това е общият църковен празник на двамата светии. Така той започва да се чества като празник на българската просвета, култура и на славянската писменост. С въвеждането на Грегорианския календар през 1916 г. празникът, отбелязван от държавата и църквата, се чества на един ден - 24 май. След 1969 г. се провежда секуларизация чрез отделяне на църковния от светския календар, затова днес съществуват два празника - църковен (11 май) и светски (24 май). Денят на честването на двамата братя става най-яркия израз на националната идентичност, на българското преклонение пред образованието, науката и културата. 

През 1857 г. празникът е почетен в българската църква „Свети Стефан“ в Цариград, заедно със служба и за Св. Иван Рилски. На следващата 1858 г. този ден е отпразнуван и в Пловдив с тържествена служба в църквата „Света Богородица“, а след това учителят Йоаким Груев произнася вълнуващо слово за живота и делото на Кирил и Методий. 11 май се установява като църковен празник на светите равноапостоли Кирил и Методий. След 1878 г. празнуването на Кирил и Методий се развива в 2 посоки. В свободна България той се ограничава до училищен празник. Особено значение празникът на Кирил и Методий придобива след Първата световна война. За първи път от 2020 г. честваме празника с новото му име - Ден на Светите братя Кирил и Методий, на българската азбука, просвета и култура и на славянската книжовност. Преди това празникът носеше наименованието Ден на българската просвета и култура и на славянската писменост, но то беше променено от 44-ия парламент, по предложение на „Обединени патриоти“.
Право за ползване карта за преференциално

паркиране /синя зона/
На първо място, не всяко увреждане дава правото за ползване карта за преференциално паркиране. Такава се издава само на лица с трайни увреждания. Това са лица, които в резултат на анатомично, физиологично или психическо увреждане са с трайно намалени възможности да изпълняват дейности по начин и в степен, възможни за здравия човек. Правоимащи са лицата в случаите, в които лицата вследствие на увреждането не могат да се придвижват без използването на инвалидна количка, ортопедични апарати, външни протези, патерици или чужда помощ, т.е. лица, които не са в състояние да заемат изправено положение на тялото без използването на технически помощни средства. Това право имат и лицата с над 90 % трайно намалена работоспособност поради сърдечни и белодробни заболявания както и зрителни увреждания. За да се определи като лице с трайно увреждане и да се получи карта за паркиране, е достатъчно лицето да има намалена работоспособност или вид и степен на увреждане поне 50 на сто.

Документите, които се прилагат към заявлението за получаване карта за преференциално паркиране са следните:

-Копие от решение на ТЕЛК, НЕЛК или ДЕЛК за освидетелстване на трайно намалената работоспособност или вид и степен на увреждане, придружено от оригинал, който се сверява при подаване на документи и се връща;

-Актуална цветна снимка, с размери 3 на 4 см, 2 броя. – необходима е, за да се залепи на самата карта за паркиране.

-Копие от нотариално заверено пълномощно, когато искането не се подава от лицето с увреждания, придружено от оригинал, който се сверява при подаване на документи и се връща;

-Друг документ, удостоверяващ представителната ми власт, в случай че се подават документи, за да бъде издадена за друго лице. Например акт за раждане, ако се издава за детето на представящия документите.

-Трябва да се заплати и цената на картата, определена от общината, но не повече от разходите по издаването й. Картата следва да бъде издадена в срок от 14 дни. Ако бъде отказано издаване  или произнасяне не последва, може да се обжалва изричния или мълчаливия отказ по административен ред.

Картата се издава по образец, който е стандартизиран за Европейския съюз. Затова и ако имате такава, издадена от друга държава – членка на ЕС, или друга община, тя също е валидна на територията на Република България. Така издадената карта важи за срока на експертното решение на ТЕЛК/НЕЛК/ДЕЛК. Картата за преференциално паркиране е светло синя с бял символ за “инвалид” на тъмно син фон и се означава като „Карта за паркиране на хора с увреждания”. Съдържанието й включва дата на издаване, сериен номер, имена, подпис и снимка на притежателя й, холограмен знак и други елементи. Текстовете са на български език, а картата задължително е ламинирана.

Картите се издават в "Център за градска мобилност" намиращ се в Автогара-Плевен, в нарочно създадени гишета, удобни и достъпни за хората с увреждания.

Културен афиш, Община Плевен,
м. май 2024

-30 април, Великденски концерт на ОХ „Гена Димитрова“

-14 май Нощ в музея - XVI издание на проекта, стартирал през 2006 г. Атрактивно представяне на част от богатия музеен фонд на плевенските музеи. „Нощ в музея” се провежда по традиция в навечерието на 15-ти май - Празникът на Плевен.

-15 май, събития по повод празника на Плевен.

15 май е празникът на Плевен. Той се отбелязва от 2001 година с решение на Общински съвет Плевен. Датата е свързана с пролетния плевенски панаир, който е започвал третия понеделник от месеца. От 2001 година празникът на Плевен има други измерения, тържество на духа и културата, на обичта към родния град, която събира хора от различни поколения 

-м. май Събития по повод 65 години от създаването на Северняшкия ансамбъл „Иван Вълев“ - „Наследството на север от Балкана“- с концерти на площад "Възраждане"

-24 май, Тържествено отбелязване на 24 май - ден на българската просвета и на славянската писменост – организира Община Плевен и културни институти

Празникът се отбелязва по традиция с тържествен ритуал на пл. „Възраждане” и пред паметника на „Св. Св. Кирил и Методий”, тържествено шествие, концертна хорова програма, книжарници на открито / съвместно с РБ „Хр. Смирненски“/. Арт инсталация на школа „колорит“ и награждаване.

-2 юни, Тържествено отбелязване на 2 юни - Денят на Ботев и на загиналите за свободата на България Пред паметника на Христо Ботев  Община Плевен

Информация и записване за участие

Фестивал на старата градска и шлагерна песен - "Романтика в Пордим 2024"

На 18 май /събота/, от 10.00 ч.  в салона на Народно читалище "Иван Радоев - 1907" град Пордим се организира Фестивал на старата градска и шлагерна песен „Романтика в Пордим”. Фестивалът  ще даде  възможност за изява на певчески групи за стари градски песни, за възраждане на  градската песенна традиция, както и да се достави удоволствие на ценителите на песента. Фестивалът е с конкурсен характер и се провежда в рамките на един ден.

Заявка за участие:

Заявките по образец се изпращат до 10 май 2024 г на адрес:

гр.Пордим 5898, ул.”Иван Божинов” № 1
или  на e-mail  :  festivali_pordim@abv.bg 

тел: 06513 / 22-17 , 0877022010

***

XIII Национален фестивал на Патриотичната песен “Отечество”гр.Плевен – 2024

Фестивалът ще се проведе на 2 юни 2024г. от 11 часа в парка на регионалния Исторически музей Плевен. Регистрацията за участие започва в 10 часа. Фестивалът има конкурсен характер. В него могат да участват под музикален съпровод всички желаещи, независимо от тяхната възраст и вероизповедание, вокални групи, хорове, индивидуални изпълнители, дуети и певчески формации. В конкурсната програма се участва с 2 песни с патриотично съдържание: Времетраене – до 3 минути на 1 песен. Стилът на песните да бъде близък до оригинала и съобразен с целите на фестивала. Без съпровод (акапелно) – само за групи.

Заявка за участие:

приемат се до 15 май 2024г. на 

на e-mail  : sevdalina_3@abv.bg или на телефони: 0894664902 и  0885321944

Председател на организационния комитет по подготовката и провеждането на фестивала – Евгения Иванова.

***

Четвърти Фолклорен фестивал 
„ФОЛКЛОРИАДА – 2024“

Фестивалът ще се проведе на 22 юни 2024 от 8.30 часа в село Коиловци, Община Плевен

Заявки за участие:

с. Коиловци, Община Плевен

Станка Николова, секретар на НЧ „Христо Ботев-1927“ телефон: 0876 48 28 67

e - mail: hristo_botev27@abv.bg

***

III-ти Зонален многожанров фестивал
„Бреница пее и танцува“

На 29 юни 2024 от 9 часа фестивалът отново ще събере стотици изпълнители, музиканти и танцьори от всички възрасти. Това е фестивал, който с всяко поредно издание се обогатява с много нови идеи, с много повече участници и мащабност на проявите в художествената самодейност на хората с увреждания.

Заявка за участие:

с. Бреница, Община Кнежа

Иванка Андреевска, Председател териториална организация на СИБ с. БРЕНИЦА, РО на СИБ Плевен

телефон: 0892 06 62 80

Здраве

Пролетни алергии, симптоми, 
диагностициране и лечение

Пролетните цветя, цъфтящите дървета и зелената трева сигнализират за края на зимата. Те също така отбелязват началото на пролетни алергии и различен вид дискомфорт за милиони хора по света. Пролетните алергии са известни още като сенна хрема и сезонен ринит. Виновникът за симптомите на пролетната алергия обикновено е цветен прашец. Мухълът също може да играе роля.

Какви са симптомите на пролетните алергии?

Общите симптоми на пролетните алергии включват:

• възпалени очи

• тъмни кръгове под очите

• влажни очи

• подути синуси

• хрема или запушен нос

• кихане

• драскащо гърло

• кашлица

• сърбеж в устата, ушите, носа и гърлото

Какво причинява тези симптоми?

Когато настъпва пролетта, растенията и дърветата отделят прашец във въздуха. Някои видове гъби също произвеждат спори на мухъл. Ако сте алергични към някое от тези вещества, имунната Ви система ще се опита да се справи с тях. Пролетните алергии могат да започнат по-рано и да продължат по-дълго след мека зима.
Как да предотвратите или намалите симптомите

• Започнете да приемате лекарства като перорален антихистамин, още преди да започнат симптомите. Това ще помогне на имунната ви система да спре да отделя хистамин.

• Поставете високоефективни пречистватели за въздух в дома Ви. Те премахват прах и други алергени като акари от домашни любимци.

• Сваляйте външното облекло веднага след като влезете в дома си. Измийте всичко, което сте носили на открито, преди да го носите отново. Също така мийте косата си всеки ден и не носете външни обувки вътре.

• Ако имате домашни любимци, които излизат на открито, използвайте влажна кърпа, за да сваляте прашец/ прах от козината им всеки ден.

• Дръжте прозорците си затворени, за да спрете влизането на прашец/ прах, особено сутрин, когато количеството цветен прашец е най-високо.

• Сменяйте спално бельо, мийте подовете и почиствайте меката мебел колкото е възможно по-често.

Диагностицирането на алергия прави лекар-алерголог с тест за пролетна алергия.

Щрихи от Родината

Пещера „Бисерна“ („Зандана“)

Бисерна (Зандана) е най-дългата и най-красива пещера на Шуменското плато. Нейната дължина е 2200 m. През 2003 г. пещерният клуб при туристическо дружество „Мадарски конник“ гр. Шумен продължава проучванията и открива нови галерии, при което дължината на пещерата “нараства” дo 2 716м. Входът към нея е в местността Кьошковете в природен парк Шуменско плато на около 1 km от град Шумен. Той е със североизточно изложение на 404 m надморска височина. Тя е наклонена, възходяща, разклонена, двуетажна и водна, с постоянно изтичаща от нея вода. Входът й е на около 50 м по-ниско от билото на платото, със североизточно изложение.  Първите съобщения за нея са от 1928 г. от френския географ Жан-Дени Барбие дю Бокаж. Сериозното проучване започва през 1968 г. от шуменски и софийски спелеолози. В резултат на няколко експедиции са изследвани и картирани 2 200 м от пещерата. В периода 1976 – 1985 г. пещерата е благоустроена, но не е открита за посещения. Пещерата е развита в два етажа (Горна и Долна галерия). Долният етаж е подземна река, чиито среден дебит е 8 l/s. Голямата зала е най-красивата част от пещерата. Таванът ѝ е богато украсен с хиляди различни по големина и цвят сталактити. Температурата на въздуха в нея е в рамките на 9 – 13,2°C, а на водата – 6,6 – 11°C. Последователността на галериите е следната: Източна галерия, Малка галерия, Главна галерия, Водна галерия, Голяма зала, Красива зала, Сифона и Суха галерия. Пещерата е богата на различни по големина и цвят образувания: сталактити, сталагмити, сталактони, драперии, синтрови кори, тигрова украса и др. Някои от причудливи форми са наречени „Замъка“, „Пчелния кошер“, „Кактусите“, „Трона“, „Парахода“ и т.н.  Пещерата се обитава от 14 вида прилепи, които образуват многочислени колонии във вътрешността и.
Кулинарен спектър

Ястия от агнешко месо за празниците

Печено агнешко бутче със зеленчуци

Продукти: 1 агнешко бутче; 500 г пресни картофи; 200 г пресни моркови; 100 г гъби; 2 глави  лук; масло; розмарин; копър; лимонов сок; листа прясна мента; черен пипер и сол.
Начин на приготвяне: Натрийте бутчето със сол, черен пипер и лимонов сок. Поръсете го с накълцан розмарин и го оставете да се овкуси на студено за 30-ина мин; Намажете го с разтопено масло и го сложете в тава да се запече до полуготовност (от време на време заливайте бутчето с отделения сок в тавата, за да стане по-сочно); Добавете зеленчуците. По ваш вкус може да замените някои зеленчуци. Посолете ги, залейте ги с разтопено масло, долейте малко топла вода и допечете до златиста коричка; При поднасяне поръсете картофките с копър и украсете с листа прясна мента. 
***

Сочни вкусни ребърца със спанак и ароматни подправки

Необходими Продукти: агнешки ребра - 1. 5 кг; спанак - 1 кг; лук - 5 стръка пресен; чесън - 5 стръка пресен; червен пипер - 1 ч.л. равна; черен пипер - на вкус; сол - на вкус; ориз - 2 с.л.; масло - 100 г; джоджен - 5 стръка пресен.
Начин на приготвяне

Нарежете агнешките ребра на по-едри парчета, запържете ги в загрятото масло до златисто-кафяв загар. Прибавете ситно нарязаните стръкове лук и чесън и едро нарязания спанак, разбъркайте няколко пъти, за да поомекнат. Добавете измития и прецеден ориз, червения пипер и разбъркайте добре. Прехвърлете сместа в тавичка и залейте с топла вода, колкото да покрие ребърцата. Поръсете с черен пипер на вкус и нарязаните стръкчета джоджен, посолете на вкус. Покрийте тавата с капак или алуминиево фолио и поставете тавата в предварително загрята на 180 градуса фурна, печете до готовност на месото. 

Разпространява се БЕЗПЛАТНО
http://www.ohu-bg.net                              http://disability.pleven.bg

